Pál Joensen og Sun Yang kava í hylin. Mynd: Polfoto. Einki riggaði hjá Páli Joensen fyrrapartin í dag. Hann var gott og væl 32 sekund aftanfyri sína bestu tíð. Pál kom á mál við tíðini 15: 18. 42, og hann rakk ikki dreyminum hjá sær á hesum sinni, sum er at svimja eina OL-finalu. Kinverjin Sun Yang, sum er heimsins kringasti svimjari á hesum teininum, kom fyrstur á mál. Pál Joensen var samlað nummar 17 í røðini av teimum, sum svumu innleiðandi fyrrapartin. -Eg dugi ikki at siga, hvat hendi í dag. Hetta kemur fullkomiliga óvart á, sigur Dánjal Hestoy, viðmerkjari. Besta tíðin hjá Páli Joensen á hesum teininum er 14: 46. 33, sum hann svam til heimsmeistaraheitið í Shangai í fjør. Heimsmetið eigur Sun Yang við tíðini 14: 34. 14. Hetta var samstundis seinastu ferð, at Pál Joensen var í OL-hylinum á hesum sinni. Hann hevur í vikuni roynt seg á í 400 metrar frí, liðsvimjingini 4 x 200 og 1500 metrar frí. Portalurin segði beinleiðis frá svimjingini: BEINLEIÐIS FRÁSØGNIN: 1500 metrar: Pál kom á mál sum nummar seks. Pál Joensen røkkur ikki finaluni í 1500 metrar frí. Tíðin var 15: 18. 42. 1400 metrar: Pál er 20 sekund aftanfyri sína bestu tíð. Hann stendur ikki til at røkka finaluni. 1300 metrar:-Pál er heppin, um hann røkkur finaluni, sum støðan er nú, sigur Dánjal Hestoy, viðmerkjari. 1200 metrar: Hetta er eingin dreymastøða hjá Páli. Hann er enn á sætta plássi. Hann er gott og væl 15 sekund aftanfyri sína bestu tíð. 1100 metrar: Pál er dragnaður og er nú nummar seks. -Pál má seta ferðina upp, um hann skal svimja seg í finaluna, sigur Dánjal Hestoy. 1000 metrar: 500 metrar eru eftir at svimja. Pál er nummar trý, men á finalukós við tíðini, hann hevur. Hann vendir við tíðini 10: 01. 92. 900 metrar: Sun Yang dregur frá hinum. Pál, sum er nummar trý, vendir við tíðini 8: 59. 78. 800 metrar: Pál Joensen er nummar trý, tíðin er 7: 5808. 700 metrar: Dánjal Hestoy, viðmerkjari, væntar, at Pál kemur á mál við tíðini 14: 52. 00. Tað røkkur til eitt finalupláss. Tíðin er 6: 57. 18. 600 metrar: Pál Joensen er dragnaður nakað. Hann er trý sekund aftanfyri tað, hann svam í Shangai í fjør. Hann vendir á 5: 56. 47. 500 metrar: Ein triðingur av teininum er svomin. Pál er nummar tvey og vendir við tíðini 4: 56. 07. 400 metrar: Sun Yang er fremstur, í hølunum á honum svimur Pál Joensen. Tíðin hjá Páli er nú 3: 55. 19. 300 metrar: Tíðin hjá Páli er nú 2: 5618. Kinverjin Sun Yang er fremstur. 200 metrar: Pál er nummar tvey. Tíðin er 1: 56. 15-Leisturin er tann sami, sum í Shangai í fjør, sigur Dánjal Hestoy, viðmerkjari. 100 metrar: Pál er nummar trý.